
RAPORT DE SPECIALITATE
privind completarea Anexei V(lista bunurilor proprietate publică transmise spre folosință operatorului) la Contractul de Delegare a serviciilor publice de alimentare cu apă şi de canalizare,
 către operatorul regional AQUATIM S.A

Programul de investiţii implică realizări importante în infrastructura aferentă serviciilor de alimentare cu apă şi de canalizare, pentru buna funcţionare a serviciilor cât şi pentru ca acestea să îndeplinească condiţiile de funcţionare prevăzute de legislaţia în vigoare. Aceasta ar trebui să se concretizeze în servicii publice eficiente, cu luarea în considerare a principiului dezvoltării durabile.
Având în vedere finalizarea investiţiei:,,Alimentare cu apă industrială prin foraje publice” aprobată de către Consiliul Local Timişoara prin HCL nr. 130 din data 18.10.2016, s-a efectuat recepţionarea acesteia în baza Procesului verbal de recepţie la terminarea lucrărilor nr. SC2022-2872/07.02.2022.
		În condițiile unor schimbări climatice din ce în ce mai evidente pe tot cuprinsul țării, spațiile verzi devin un element deosebit de important în cadrul comunităților. În acest sens, la nivel european, se acordă o atenție mărită dezvoltării zonelor verzi în perimetrele urbane, care pot îmbunătății climatul, confortul și sănătatea comunității.
		Forajele de apă industrială sunt amplasate în parcuri şi scuaruri publice din municipiul Timişoara în vederea asigurării de surse de apă pentru crearea de condiţii optime de vegetaţie în perioada de secetă din lunile de vară. 
Primăria Timişoara utilizează apa potabilă din reţeaua publică a municipiului Timişoara pentru asigurarea necesarului de apă pentru udatul zonelor verzi cât şi pentru funcţionarea unor fântâni ornamentale.Având în vedere costurile foarte ridicate ale apei consumate pentru irigarea zonelor verzi, s-au executat foraje de apă industrială necesare udării spaţiilor verzi.Aceste foraje vor avea rolul de a alimenta cu apă şi reţele de hidranţi cu scopul asigurării de apă pentru zonele verzi, învecinate acestor foraje.
Obiectivul investiţiei vizează îmbunătăţirea standardelor de viaţă ale populaţiei şi a standardelor de mediu şi, în acelaşi timp, contribuie substanţial la îndeplinirea angajamentelor de aderare a României la UE cu privire la protecţia mediului.
	Urmare a înfiinţării Asociaţiei de Dezvoltare Intercomunitară Apă-Canal Timiş, şi ca urmare a aprobării prin HCL 277/28.07.2009 a delegării serviciilor publice de alimentare cu apă şi de canalizare în municipiul Timişoara prin atribuire directă operatorului regional AQUATIM SA Timişoara, în baza HG nr. 855/2008 a fost semnat Contractul de Delegare a gestiunii serviciului de alimentare cu apă şi de canalizare nr. 932/19.01.2010, în numele şi pe seama membrilor Asociaţiei.

Potrivit prevederilor art.24 alin.1 din Legea nr. 51/2006, bunurile ce compun sistemele de utilităţi publice prin intermediul cărora sunt furnizate/prestate serviciile de utilităţi publice pot fi:
    a) date în administrare şi exploatate în baza hotărârii de dare în administrare;
    b) puse la dispoziţie şi exploatate în baza contractului de delegare a gestiunii serviciului.
Conform alin. 2 al aceluiaşi articol, în cazul gestiunii delegate, punerea la dispoziţie a sistemelor de utilităţi publice, utilizate pentru furnizarea/prestarea serviciilor şi/sau activităţilor care fac obiectul delegării gestiunii, este parte intrinsecă a contractelor de delegare a gestiunii. Aceste sisteme se transmit operatorilor/operatorilor regionali spre administrare şi exploatare pe perioada delegării gestiunii, odată cu gestiunea propriu-zisă a serviciilor şi/sau a activităţilor delegate, în baza contractului de delegare a gestiunii.
Bunurile menţionate în Anexa nr. 1 vor fi transmise în baza Contractului de Delegare a gestiunii serviciilor publice de alimentare cu apă şi de canalizare nr. 932/19.01.2010, operatorului regional SC AQUATIM SA pentru a asigura exploatarea și întreținerea forajelor de apă industrială.
Transmiterea acestor bunuri publice operatorului regional AQUATIM SA spre administrare şi exploatare pe perioada delegării gestiunii, în baza contractului de delegare a gestiunii, pentru furnizarea/prestarea serviciilor şi/sau activităţilor care fac obiectul delegării gestiunii ar asigura expoatarea și întreținerea instalațiilor de alimentare 
cu apă și de canalizare, cu echipamentele aferente acestor instalații și este avantajoasă pentru municipiul Timişoara ținând cont de faptul că operatorul regional dispune de resurse umane bine calificate, o bază tehnico-materială bine dezvoltată și o vastă experienţă în exploatarea sistemelor de alimentare cu apă și de canalizare.
Urmare a celor prezentate mai sus, propunem promovarea Proiectului de hotărâre  privind completarea Anexei V la Contractul de Delegare a serviciilor publice de alimentare cu apă şi de canalizare cu bunurile cuprinse in Anexa 1 şi-l supunem spre dezbatere şi aprobare Consiliului Local al Municipiului Timişoara

